PATVIRTINTA

Akmenės rajono jaunimo ir

suaugusiųjų švietimo centro

direktoriaus 2023 m. vasario 20 d.

įsakymu Nr. V-21

**NAUJOSIOS AKMENĖS TREČIOJO AMŽIAUS UNIVERSITETO   
PRIE AKMENĖS RAJONO JAUNIMO IR SUAUGUSIŲJŲ ŠVIETIMO CENTRO VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Naujosios Akmenės trečiojo amžiaus universiteto prie Akmenės rajono jaunimo ir suaugusiųjų švietimo centro (toliau – TAU) veiklos nuostatai reglamentuoja TAU veiklos tikslus, uždavinius, organizavimą ir koordinavimą, valdymo struktūrą, teises ir pareigas.

2. TAU – tai neformalaus švietimo organizacija (gali turėti filialų), vienijanti senjorus virš 50 metų, neribojant išsilavinimo ir amžiaus, veikianti prie Akmenės rajono jaunimo ir suaugusiųjų švietimo centro.

3. TAU yra neformalaus suaugusiųjų švietimo, pelno nesiekianti savanoriška švietėjiška organizacija, vienijanti Akmenės rajono vyresnio amžiaus asmenis.

4. TAU veiklos nuostatai apibrėžia veiklos kryptis, tikslus ir numato rezultatus, įgyvendinant Mokymosi visą gyvenimą strategiją, plėtojant alternatyviąją švietimo sistemą, kuri būtų prieinama, patraukli ir vertinga į mokymąsi įtrauktai visuomenės grupei – Akmenės rajono senjorams.

5. Trečiojo amžiaus universiteto pagrindinė veiklos funkcija – užtikrinti vyresniojo amžiaus žmonių geresnę socialinę integraciją į visuomenę, skatinti jų efektyvų, produktyvų ir turiningą gyvenimą, palaikant jų darbingumą, fizinį aktyvumą, keliant žinių apie sveiką gyvenseną bei kultūros lygį, vykdyti neformalųjį vyresniojo amžiaus žmonių švietimą.

6. TAU steigėjas – Akmenės rajono jaunimo ir suaugusiųjų švietimo centras (toliau – Centras arba JSŠC). TAU nėra juridinis asmuo.

7. TAU veiklos nuostatus tvirtina Akmenės rajono jaunimo ir suaugusiųjų švietimo centro direktorius.

8. TAU veikla gali būti finansuojama iš projektinių programų, paramos, rėmėjų, kitų juridinių ir fizinių asmenų lėšų.

9. TAU būstinė – Vytauto g. 3, LT-85124, Naujoji Akmenė.

**II SKYRIUS**

**TAU VEIKLOS TIKSLAI IR UŽDAVINIAI**

10. TAU veiklos tikslas – padėti senjorams prisitaikyti prie visuomenės pokyčių, išlikti aktyvia visuomenės dalimi, skatinant juos bendravimui, saviraiškai, kultūrinio ir pilietinio akiračio plėtimui, mokymuisi visą gyvenimą.

11. TAU veikla vykdoma, atsižvelgiant į Lietuvos Respublikos Konstitucija, Lietuvos Respublikos įstatymus ir kitus teisės aktus, reglamentuojančius neformalųjį suaugusiųjų švietimą, savanorišką veiklą, Akmenės rajono jaunimo ir suaugusiųjų švietimo centro direktoriaus įsakymus ir šiuos nuostatus.

12. TAU uždaviniai:

12.1. organizuoti senjorams mokymus, šviečiamojo pobūdžio bei kitus renginius (kultūrinė, pažintinė ir kt. veikla) bendrosioms kompetencijoms tobulinti;

12.2. puoselėti ir propaguoti vyresnio amžiaus asmenų sveiką gyvenimo būdą, kultūrinę, asmeninę ir visuomeninę patirtį. Visokeriopai remti senjorų integraciją į visuomenę;

12.3. tirti vyresnio amžiaus žmonių mokymosi poreikius, propaguoti kultūrinę ir visuomeninę patirtį sporto ir sveikatinimo srityse;

12.4. skatinti bendravimą ir bendradarbiavimą bei dalijimąsi tarp kartų turima gyvenimo patirtimi, paremta solidarumo principais;

12.5. organizuoti išvykas ir keliones, laisvalaikio renginius, skatinančius vyresnio amžiaus žmonių aktyvumą ir bendravimą;

12.6. propaguoti sporto ir sveikatinimo veiklas kaip priemonę sveikatai ir darbingumui palaikyti;

12.7. sudaryti sąlygas tikslingai praleisti laisvalaikį pagal gebėjimus ir galimybes;

12.8. sudaryti jungtinės veiklos ir/ar bendradarbiavimo sutartis;

12.9. palaikyti ryšius su kitais šalies Trečiojo amžiaus universitetais, miestų ir rajonų savivaldos institucijomis, nevyriausybinėmis organizacijomis, aukštosiomis, profesinėmis ir bendrojo ugdymo mokyklomis, muziejais, kultūros centrais bei užsienio šalių giminingomis institucijomis;

12.10. dalyvauti projektinėje, labdaringoje, savanoriškoje veikloje ir labdaros akcijose;

12.11. ieškoti rėmėjų TAU veikloms remti ir vykdyti;

12.12. organizuoti TAU veiklos viešinimą.

**III SKYRIUS**

**TAU VEIKLOS ORGANIZAVIMAS IR KOORDINAVIMAS**

13. TAU veiklą organizuoja Rektoratas, koordinuoja Akmenės rajono jaunimo ir suaugusiųjų švietimo centro direktorius.

14. Klausytojų anketos priimamos nuo rugsėjo 1 d. iki rugsėjo 30 d. Norintys dalyvauti TAU veiklose, pildo anketą, pasirenka fakultetą ir be jokių apribojimų gali dalyvauti vieno ar kelių fakultetų veiklose.

15. TAU mokymai vadinami – studijomis, kai kurios studijos mokamos.

16. Studijų laikas: spalio 1d. – gegužės 31 d. Mokslo metų trukmė - 1 metai, TAU veiklose senjorai dalyvauja neribotą laiką.

17. TAU fakultetai steigiami pagal klausytojų poreikius.

18. Narystę TAU klausytojas gali nutraukti pateikęs prašymą Rektoriui. Klausytojas, be pateisinamos priežasties 3 mėnesius nelankęs užsiėmimų. išbraukiamas iš TAU klausytojų sąrašų.

19. Studijų tvarkaraštį, mėnesinius ir kt. planus rengia fakultetų dekanai, tvirtinami rektorato posėdyje.

20. Studijų programos kuriamos pagal TAU klausytojų pageidavimus, lektoriaus/dėstytojo laisvai pasirinkta forma.

21. Informaciją apie TAU vykdomą veiklą JSŠC teikia interneto svetainėje [www.jsscakmene.lt](http://www.jsscakmene.lt), Nacionalinės TAU asociacijos leidiniuose, TAU socialinio tinklo Facebook paskyroje ir rajoniniame laikraštyje „Vienybė“.

**IV SKYRIUS**

**TAU STRUKTŪRA IR VALDYMAS**

22. Aukščiausias TAU organas – Rektoratas.

23. TAU rektoratą sudaro rektorius, prorektorius, rektoriaus padėjėjas, dekanai, prodekanai, koordinatoriai ir Akmenės rajono jaunimo ir suaugusiųjų švietimo centro direktorius.

24. Rektoratui vadovauja Rektorius, jam nesant – prorektorius.

25. Rektorato funkcijos:

25.1. Rektorius ir prorektorius renkami atskirai atviru balsavimu pirmojo Rektorato posėdžio metu.

25.2 pirmo posėdžio metu išrenkami rektoriaus padėjėjas, dekanai, prodekanai, koordinatoriai, metraštininkas, finansininkas, socialinio tinklo Facebook administratorius;

25.3. aptarti TAU klausytojų mokymosi poreikius, nustatyti veiklų prioritetus, sudaryti pusmečio planus veikloms realizuoti;

25.4. organizuoti TAU veiklą, teikti siūlymus dėl jos tobulinimo;

25.5. vykdyti TAU veiklą, teikti siūlymus dėl jos tobulinimo;

25.6. keistis informacija ir bendradarbiauti su kitais Lietuvos Respublikos TAU, kitomis institucijomis bei organizacijomis vykdant TAU veiklas;

25.7. kviesti klausytojų visuotinius susirinkimus, pagal poreikį;

25.8. spręsti ginčus tarp TAU narių;

25.9. analizuoti klausytojų poreikius ir pasiekimus, lankomumą, iškilusias kt. problemas.

26. Rektoratas sprendimus priima posėdžiuose. Posėdis yra teisėtas, jeigu jame dalyvauja ne mažiau, kaip 2/3 rektorato narių.

27. Sprendimai priimami paprasta balsų dauguma. Rektorato nariai turi lygias balso teises.

**V SKYRIUS**

**TAU KLAUSYTOJŲ TEISĖS IR PAREIGOS**

28. TAU klausytojais gali tapti 50 metų amžiaus ir vyresni asmenys, užpildę nustatytos formos anketą – prašymą Rektoriui, kuriame nurodo TAU siūlomus dalyvių pasirinktus studijuoti fakultetus ir veiklas.

29. TAU klausytojas turi teisę:

29.1. naudotis inventoriumi ir patalpomis, skirtomis TAU klausytojų užsiėmimams, lankytis Centro bibliotekoje-skaitykloje;

29.2. aktyviai dalyvauti TAU veikloje, siūlyti ir prisidėti prie šios veiklos įvairiomis iniciatyvomis, suderinęs su TAU Rektoriumi;

29.3 TAU klausytojas, nelankęs daugiau kaip 3 mėnesius užsiėmimų, paskaitų be pateisinamos priežasties arba pats apsisprendęs nutraukti veiklą, išbraukiamas iš veiklų ir/ar TAU klausytojų sąrašų.

30. TAU klausytojai turi pagarbiai, laikydamiesi tolerancijos ir etikos normų, elgtis su kolegomis, lektoriais ir JSŠC darbuotojais.

31. Nesusipratimai, nuomonių skirtumai diskutuojami fakultetuose arba TAU rektorate.

32. Aktyviausiems klausytojams, atitinkantiems TAU Ženklo įteikimo reglamentą, įteikiamas TAU Ženklas.

33. Nusipelniusiems klausytojams ir TAU rėmėjams, atitinkantiems Garbės nario vardo nuostatus, suteikiamas TAU Garbės nario vardas.

**VI SKYRIUS**

**FINANSAVIVAS IR TURTAS**

34. TAU pajamų šaltiniai:

34.1. fizinių asmenų, labdaros organizacijų bei fondų dovanotos (paaukotos) lėšos;

34.2. tikslinės paskirties – projektų lėšos;

34.3. Naujosios Akmenės TAU klausytojų nario mokestis, atsižvelgiant į šalies finansinę padėtį.

35. Naujosios Akmenės TAU savo veiklai vykdyti naudojasi Akmenės rajono jaunimo suaugusiųjų švietimo centro patalpomis, įranga, leidinių fondais.

**VII SKYRIUS**

**BAIGIAMOSIOS NUOSTATOS**

36. TAU steigiamas, reorganizuojamas ir likviduojamas JSŠC direktoriaus įsakymu.

37. Nuostatai gali būti keičiami ir pildomi TAU rektorato iniciatyva. Nuostatų keitimus, naują nuostatų redakciją tvirtina Centro direktorius.

38. Pasiūlymus dėl TAU veiklos tobulinimo gali teikti visi akademinės bendruomenės nariai.

39. TAU dokumentai saugomi Akmenės rajono jaunimo ir suaugusiųjų švietimo centre Lietuvos Respublikos dokumentų ir archyvų įstatymo ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_